b'\n_START_ARTICLE_\nKardinol\xc5\xb3 kolegijos subdekanas\n_START_PARAGRAPH_\nKardinol\xc5\xb3 kolegijos subdekanas (lot. Subdecanus Sacri Collegii), kardinolas subdekanas\xc2\xa0\xe2\x80\x93 Kardinol\xc5\xb3 kolegijos dekano pavaduotojas, dekano pad\xc4\x97j\xc4\x97jas, kuris pakei\xc4\x8dia kardinol\xc4\x85 dekan\xc4\x85, kai \xc5\xa1is d\xc4\x97l kuri\xc5\xb3 nors prie\xc5\xbeas\xc4\x8di\xc5\xb3 negali vykdyti savo pareig\xc5\xb3._NEWLINE_Kardinolas subdekanas yra antrasis pagal vyresnum\xc4\x85 kardinolas vyskupas po kardinolo dekano. Tod\xc4\x97l jis yra antrasis pagal vyresnum\xc4\x85 kardinolas bendrame kardinol\xc5\xb3 s\xc4\x85ra\xc5\xa1e.\n_START_SECTION_\nSubdekano rinkimai\n_START_PARAGRAPH_\nPagal 1965\xc2\xa0m. popie\xc5\xbeiaus Pauliaus VI i\xc5\xa1leist\xc4\x85 motu proprio \xe2\x80\x9eSacrum cardinalium consilio\xe2\x80\x9c kardinol\xc4\x85 subdekan\xc4\x85 renka i\xc5\xa1 \xc5\xa1e\xc5\xa1i\xc5\xb3 kardinol\xc5\xb3 vyskup\xc5\xb3, kurie yra suburbini\xc5\xb3 diecezij\xc5\xb3 vadovai._NEWLINE_Subdekano rinkimai vyksta i\xc5\xa1syk po \xc5\xa1io posto atsilaisvinimo (subdekanui atsistatydinus, mirus ar buvus i\xc5\xa1rinktam popie\xc5\xbeiumi). Pos\xc4\x97dyje dalyvauja \xc5\xa1e\xc5\xa1i kardinolai vyskupai, pirmininkauja kardinolas dekanas (arba jo nesant vyriausias kardinolas vyskupas). Pos\xc4\x97dyje i\xc5\xa1renkamas kandidatas \xc4\xaf subdekano post\xc4\x85, paprastai kardinolas, vyriausias pagal tapim\xc4\x85 kardinolu vyskupu po dekano. I\xc5\xa1rinkt\xc4\x85 kandidat\xc4\x85 v\xc4\x97liau tvirtina popie\xc5\xbeius.\n_START_SECTION_\nDalyvavimas konklavoje\n_START_PARAGRAPH_\nPrasid\xc4\x97jus Sede vacante periodui ir vykstant konklavai kardinolas subdekanas gali gauti papildom\xc5\xb3 \xc4\xafgaliojim\xc5\xb3, jei nedalyvauja Kardinol\xc5\xb3 kolegijos dekanas ar \xc5\xa1iam sukako a\xc5\xa1tuoniasde\xc5\xa1imt met\xc5\xb3 ir jam neleid\xc5\xbeiama dalyvauti konklavoje. Tokiu atveju naujai i\xc5\xa1rinkt\xc4\x85 popie\xc5\xbei\xc5\xb3, jei jis n\xc4\x97ra vyskupas, \xc4\xaf vyskupus \xc4\xaf\xc5\xa1ventina kardinolas subdekanas._NEWLINE_Nuo 2005\xc2\xa0m. Kardinol\xc5\xb3 kolegijos dekanas yra ital\xc5\xb3 kardinolas And\xc5\xbeelas Sodanas, o subdekanas\xc2\xa0\xe2\x80\x93 pranc\xc5\xabz\xc5\xb3 kardinolas Ro\xc5\xbee E\xc4\x8degarajus (Roger Marie \xc3\x89lie Etchegaray). Abu jie jau turi 80 met\xc5\xb3, tad popie\xc5\xbeiaus rinkim\xc5\xb3 metu konklavoje nedalyvaus. Jie dalyvauja tik ikikonklavin\xc4\x97se konsultacijose, o konklavai pirmininkaus tre\xc4\x8dias pagal vyresnum\xc4\x85 kardinolas vyskupas\xc2\xa0\xe2\x80\x93 ital\xc5\xb3 kardinolas D\xc5\xbeovanis Batista Re (Giovanni Battista Re).'